Papersnake/gushiwen huggingface dataset:
三月旦行园
朱翌（宋代）

我柳已飘絮，我笋亦上竹。
雪毡密盖地，犊角横入屋。
兹辰略行园，喜色动眉绿。
炎荒异中原，气候少清淑。
一日具四时，旦暮迹寒燠。
而我於此间，兀若蚕上簇。
但爱草木长，遂使杖屦熟。
喜甚得小诗，意断语不续。
尚可羊保和，不用唐衢哭。
诸公幸无事，来不待休沐。
床敷三百棋，胜负任反覆。
题刘直卿崇兰轩
杨万里（宋代）

风亦何须过，林仍不厌深。
莫将春色眼，来看岁寒心。
政坐香通国，端令佩满襟。
楚人更饶舌，得免世间寻
允传丛兰馆燕集
陈履（明代）

兰馆依蓬岛，萧然远俗喧。幽居疑蒋径，长啸失苏门。

意气频看剑，遭逢暂倒尊。祇怜江上路，怅别欲消魂。
郊庙歌辞。周朝飨乐章。福顺
佚名（唐代）

圣皇端拱，多士输忠。蛮觞共献，臣心毕同。

声齐嵩岳，祝比华封。千龄万祀，常保时雍。
竹枝 其三 孙光宪、皇甫松俱有此体
俞彦（明代）

家家濯锦向江边。传来新样写金笺。
水调歌头（谢和溪园来寿）
刘辰翁（宋代）

夫子惠收我，谓我古心徒。闲居有客无酒，有酒又无鱼。报道犀有远坠，问讯陈人何似，陈似隔年萸。天壤亦大矣，知有孔融乎。

白雪歌，丹元赞，赫蹄书。洪崖何自过我，便作授经图。教我天根骑月，规我扶摇去意，餐我白芝符。从此须溪里，更著赤松湖。
寄深甫君章
刘敞（宋代）

烂漫十日饮，未快远别情。醉魂几时醒，直见颍水清。

前欢绝莫寻，离念纷更盈。车骑暂休汝，赏晤得时英。

披襟两相照，话言仆屡更。论史既衮衮，说经亦铿铿。

一觞亦一咏，乐事真相并。会合固难常，我独嗟南行。

回首念前好，感物非嘤鸣。明发成寤歌，勉勉趣遥程。
和黄南嘉相贺
曹勋（宋代）

贼马凭凌势怒号，铁衣夜挂映征袍。
谨严甲士方超距，森索妖征绝绎骚。
横槊赋诗虽昔事，枕戈待旦取徒劳。
公诗一洗烟尘气，愧甚横行不鼓刀。
次韵当可观雪
郭印（宋代）

天将瑞雪洒乾坤，世界浑疑色布银。
人说丰年犹细事，边庭先喜荡烟尘。
次韵薛秘书见遗玉臂格谢书则堂扁额
魏了翁（宋代）

人心之精微，未动孰为判。
邪正介然形，君子小人断。
熙熙大雅歌，洋洋关雎乱。
或觇时安乐，或识世屯难。
是惟言出口，矧复书脱腕。
至著恢人文，至微极幽赞。
或者藏其心，外饰徒璀璨。
谁知敬肆间，德之所聚散。
卓或符溪老，吾道资御捍。
万殊错揉中，独识一理贯。
反躬事省察，愤世兴寤汉。
揭堂阐斯则，绝识陋秦汉。
於余或有所，相谓画可玩。
无物报琼瑶，作诗附笔谏。
奉题董端明渔父醉乡烧香图十六首 其四
陈克（宋代）

倾吴佐越早经纶，朝市风波猛乞身。不道五湖春浪急，蓬窗还有捧心人。
好事近
范成大（宋代）

昨夜报春来，的皪岭梅开雪。携手玉人同赏，比看谁奇绝。

阑干倚遍忆多情，怕角声呜咽。与折一枝斜戴，衬鬓云梳月。
使北
文天祥（宋代）

至尊驰表献燕城，肉食那知以死争。
当代老儒居首揆，殿前陪拜率公卿。
再次韵子仪侍郎用沈察院韵
许及之（宋代）

杜宇来时忆故山，簿书丛里且闻閒。流传旧体湖山外，赓唱新声伯仲间。

雨霁园林莺亦喜，风轻帘幕燕知还。苏公堤上明寒食，逸驾翩翩不可攀。
景定初元即事十首
刘克庄（宋代）

诸老云台上，人人画一筹。
奈何令退士，长抱杞人忧。
赵妹自咸阳寄华州石缝山芋来作绝句二首 其二
晁说之（宋代）

秦中驩喜迎吾祖，知道官家不用兵。今日曾孙何所负，华山芋蓣自多情。
句
宋高宗（宋代）

白云断处斜阳转，几曲青山献画屏。
十骥咏 其三 御赐玉顶赤
卢象升（明代）

骧首云霄月影庞，胭脂丛里玉无双。惊鸿舞燕何堪比，一骑横秋饮汉江。
观西山怀岳麓以为莫能相上下也聊赋此云
朱熹（宋代）

风月平生意，江湖自在身。年华供转徙，眼界得清新。

试问西山雨，何如湘水春。悠然一长啸，妙绝两无伦。
题顾仲瑛玉山佳处
子贤（元代）

玉峰佳地小徘徊，霞气丹光接上台。白日山移蓬岛去，紫宫花绕蕊珠开。

云边青鸟迎人语，溪上黄童采药回。昭代衣冠非避世，凭轩志笔写仙才。
酬雍秀才贻巴峡图
薛涛（唐代）

千叠云峰万顷湖，白波分去绕荆吴。

感君识我枕流意，重示瞿塘峡口图。
农家
释文珦（宋代）

绕屋桑麻槿作篱，当门一树白蔷薇。
老翁请唤牛医至，穉子鞭拦鸭阵归。
赛愿酒丰同饮福，输官绢足各裁衣。
年年十月农功毕，还向豀头整钓矶。
如梦令（秋怀）
张仲宇（宋代）

送过雕梁旧燕。听到妆楼新雁。菊讯一何迟，倒尽清樽谁伴。魂断。魂断。人与暮云俱远。
同子椿游三品石诗
李之仪（宋代）

桑柘丘墟辇路长，景阳依旧在山阳。石标官品名常在，井记胭脂迹半荒。

吊古漫劳兴感慨，寄怀聊以共彷徉。相看等是未推枕，何日同惊梦后粱。
失调名
佚名（宋代）

同赏败荷疏柳。
桐城与曾唐杰话别
吕南公（宋代）

事物无穷世路长，人生聚散亦堪伤。寒暄旦暮年年急，尘土风波处处忙。

我马欲冲梁苑雪，君帆先犯楚天霜。交情若是存悠久，定有音书入帝乡。
北苑十咏·北苑
蔡襄（宋代）

苍山走千里，斗落分两臂。
灵泉出地清，嘉卉得天味。
入门脱世氛，官曹真傲吏。
送刘武库使云中便道还楚
宗臣（明代）

使君西问玉关游，关吏应知紫气流。三晋莫云停汉节，七陵斜日揽吴钩。

马回塞北青枫老，人到湘南紫橘秋。一醉洞庭明月里，可能不动蓟门愁。
寄郑器先一首
王阮（宋代）

与子如兄弟，为人痛疾雠。
暂时离别去，且欲谤谗休。
敢忘秦方瘠，深知越共舟。
少须三迳就，他日再追游。
显元歌
释印肃（宋代）

不识本家元宝贝，汩没缘尘生死快。
阿赖耶识藏无明，十八界缠缯网盖。
贪嗔痴，常在在，
心镜空花分内外。不知四大假成躯，
妄执六尘增渴爱。迷此心，
有三界，大地茫茫谁晓解。
依师戒定学看经，闻通真空即生怪。
世间物，无不坏，
唯独法身镇长在。毛吞巨海有谁知，
芥纳须弥实奇最。本无外，
亦非内，心法无形无可对。
假施七宝满三千，道眼未开心不会。
莫说知，休谈解，
自骊珠，不著买。
用无尽处示众生，识不破人还□□。
听语言，为教诲，
不脱声闻生进退。刹那一念入魔群，
万动虚招无间罪。本无传，
莫求解，祗这灵光终不昧。
大无边表细无尘，圆觉一轮如意袋。
颂古三十一首 其九
释玿（宋代）

前得得，后不得，一贯谁知两五百。雨桧萧萧，风松瑟瑟。

隔山人听鹧鸪词，错认胡笳十八拍。
春日即事
黄庚（元代）

园林芳事渐阑珊，客思无聊午梦残。
红杏花繁蜂蜜饱，碧芹香老燕泥乾。
光阴有限鬓已白，勋业无杨心尚丹。
倚遍吟阑天俗暮，一帘风雨卷青春。
贺新郎
杨冠卿（宋代）

具能歌张仲宗目尽青天等句，音韵洪畅，听之慨然。戏用仲宗韵呈张君量府判

薄暮垂虹去。正江天、残霞冠日，乱鸿遵渚。万顷云涛风浩荡，笑整羽轮飞渡。问弱水、神仙何处。翳凤骑麟思往事，记朝元、金殿闻钟鼓。环佩响，翠鸾舞。

梦中失却江南路。待西风、长城饮马，朔庭张弩。目尽青天何时到，赢得儿童好语。怅未复、长陵抔土。西子五湖归去后，泛仙舟、尚许寻盟否。风袂逐，片帆举。
阳山守阃拨夫相送念无德以当纵之自去
释今无（明代）

何忍劳人力，予生且自艰。天风吹短鬓，山月照衰颜。

路入羊肠径，人行马面滩。追呼到穷谷，木客几曾閒。
代同舍上郎中 其一
许应龙（宋代）

人物依然吕洞宾，冰霜风骨玉精神。退朝花底千官散，标格如公有几人。
重送刘十弟判官
杜甫（唐代）

分源豕韦派，别浦雁宾秋。年事推兄忝，人才觉弟优。

经过辨丰剑，意气逐吴钩。垂翅徒衰老，先鞭不滞留。

本枝凌岁晚，高义豁穷愁。他日临江待，长沙旧驿楼。
海门道中望熟山寄知县朱宣德
华镇（宋代）

一抹青山倚碧虚，遥知山下是仙居。东风桃叶堪乘兴，不畏长江畏简书。
读陈后山诗
周昂（金朝）

子美神功接混茫，人间无路可升堂。一斑管内时时见，赚得陈郎两鬓苍。
崔娘诗
杨巨源（唐代）

清润潘郎玉不如，中庭蕙草雪消初。

风流才子多春思，肠断萧娘一纸书。
征妇别
郭钰（元代）

征妇临行晓妆薄，上堂辞姑双泪落。含情欲诉哭声长，一段凄泪动林壑。

从夫不辞行路羞，妇去谁为养姑谋。妇人在军古所忌，今者召募如追囚。

十年妇姑共甘苦，一室倒悬空四顾。小郎早没更无人，却把晨昏托邻妇。

情知送儿是埋儿，姑年老大莫苦悲。万一军中废机杼，减米换衣当寄归。

小旂叫呼催早别，出门便成千里隔。今夜不闻唤妇声，愁心共挂天边月。
和子野郊居见寄 其三
仇远（元代）

归去来兮意趣长，幽居远隔水云乡。花粘石几吟诗笔，风度溪房煮药香。

把酒有时思太白，下车何日见元方。云萍暂聚还分散，可是先生铁石肠。
言志
释文珦（宋代）

人寿能几何，百年犹一霎。
岂识貂蝉贵，且与渔樵狎。
饮涧不需瓢，采山时荷锸。
世人莫相嗤，吾自用吾法。
章钱二君见和复次韵答之
苏轼（宋代）

黄昏已作风翻絮，半夜犹惊月在沙。
照汴玉峰明佛刹，隔淮云在暗人家。
来牟有信迎三白，薝卜无香散六花。
（薝卜，栀子花也，与雪花皆六出。
）欲唤阿咸来守岁，林乌枥马斗喧哗。
分无纤手裁春胜，况有新诗点蜀酥。
醉里冰髭失缨络，梦回布被起廉隅。
君应旅睫寒生晕，我亦饥肠夜自呼。
明日南山春色动，不知谁佩紫微壶。
如梦令（春思）
方岳（宋代）

知是谁家燕子。直恁惺松言语。深入绣帘来，无奈落花飞絮。春去。春去。且道干卿何事。
霸王庙
胡仲弓（宋代）

栗悍攻城大不仁，拔山力尽误终身。
当初不学古兵法，到了翻成霸罪人。
未造汉时知有汉，岂堪秦后又生秦。
咄嗟气象今何在，千古空留土木神。
题曹娥墓
翁元龙（宋代）

自从西子入吴宫，幸有英娥可劝忠。
同姓最惭曹孟德，垂名只许叔先雄。
虚生浪死人何限，白日青天古一同。
看得冢头三寸草，也嫌桃李嫁东风。
和张大尹登最高峰每句上四字皆张诗
蔡清（明代）

身在翠微兮，我意登泰山之仲尼。眼空溟渤兮，而亦收其吞天之势，以助吾胸中之奇。

足蹑青云兮，遂挥长风而直上。手扶红日兮，光光明明于宇宙间，是曰男儿。
次韵元舆十绝 种竹二首 其一
郭祥正（宋代）

旋斸墙根数十寻，琅玕移种碧林林。何须待得鸾凰食，且欲炎天布好阴。
故宫
陈允平（宋代）

琼台玉馆照青红，梦断思陵桧柏风。
三十二门金锁合，年年春到扫梧桐。
王汝楫同年将之武定出留别一章次韵为赠
顾清（明代）

相期紫陌听鸡鸣，又报金屏录姓名。红日正当双阙丽，碧天遥指片鸿轻。

尝来冷暖应知味，语到闾阎不尽情。二十四年青眼在，一时翘首望君行。
野烧
利登（宋代）

初如萤灯一点明，须臾数点如疎星。
忽然联亘势不断，俨如金蛇破夜惊纵横。
又如长虹百尺渴奔饮江罢，蜿蜒夭矫势欲凌青冥。
奇光异色不可以正视，倒影茅屋但觉烨弈光荧荧。
我闻昔者王家有宝镜，镜横八寸名紫珍。
涂以金膏傅珠粉，碧光绛气连属日月含天庭。
又闻西方圣者释迦子，只林演法导群生。
祥光自顶涌不尽，三千世界合作一色白月明。
今之奇光异色无乃是，不然安得有此瑞彩突兀来峥嵘。
天公有妙手，变化谁能名。
忽从青青现有象，还复槁灭归无形。
遗烬尚足泽万物，生意行又盈乾坤。
乃知元气本不死，不逐火化常存存。
君看余泽滋萌达，岂彼死灰能神灵。
秋风治荡吹万宝，拭目千室仓箱盈。
送赵陆司兵归使幕
韩翃（唐代）

客路青芜遍，关城白日低。身趋双节近，名共五云齐。

远水公田上，春山郡舍西。无因得携手，东望转凄凄。
题陈幼孺招隐楼 其二
徐熥（明代）

石磴转松阴，高楼面翠岑。薜萝春雨细，橘柚暮烟深。

夜月喧林犬，微风掠水禽。一丘招隐处，应慰白云心。
严陵道上杂咏七首
洪咨夔（宋代）

半江云湿欲成雨，两岸水浑初退潮。
短短竹篱花朵压，深深麦坞雉媒娇。
南关山行
刘元镐（清代）

九折宁为险，驱车万叠深。虎泉抛石眼，鸟路入云心。

日冷林长夕，风骄壑易阴。商山名利道，奔掷到如今。
邺中留别平仲
张咏（宋代）

闻说怀经济，乘閒过隐庐。
话言殊不逆，交分合何如。
道愧将时背，心非与世疏。
凄凄重惜别，蝉噪古槐初。
偈颂十四首
释印肃（宋代）

若得桥行心亦行，莫教孤负见贫僧。
不因通济何如此，暗室千年忽遇灯。
建隆以来祀享太庙十六首 其六 奉俎用《丰安》。
郊庙朝会歌辞（宋代）

维牺维牲，以炰以烹。植其鼗鼓，洁彼铏羹。孔硕兹俎，于穆厥声。

肃雍显相，福禄来成。
吕氏春秋引鄙谚
佚名（先秦）

居者无载。
行者无埋。

黄金累千。
不如一贤。
出檀衣赞二首 其一
释德洪（宋代）

古佛身上衣，佛佛相付授。慈母爱儿心，针针自成就。

是故吾双峰，自少至白首。护惜如镜奁，一尘不敢受。

何以出檀名，此时无别虑。如持油钵行，如蹑独木渡。

永怀毗尼藏，一旦成万古。纷纷五群众，来观亦顶礼。

平时放逸心，化作额间泚。将见衣匣前，泚流似江水。

咨尔淮山神，守护当奉职。无使尘涴侵，无使云润湿。

谛观不敢瞬，心折三叹息。
诗思
陈琰（宋代）

本与名言绝，乾坤钟气清。静中取拾得，閒里琢磨成。

美刺明时化，幽微索至精。不曾亲悟入，似隔万重城。
诸葛武侯宅铭
习凿齿（魏晋）

达人有作，振此颓风，
雕薄蔚采，鸱阑惟丰。
义范苍生，道格时雍。
自昔爰止，于焉龙盘。
躬耕西亩，永啸东峦，
迹逸中林，神凝岩端。
罔窥其奥，谁测斯欢？
堂堂伟匠，婉翮阳朝。
倾岩搜宝，高罗九霄。
庆云集矣，鸾驾三招。
送杨长史赴果州
王维（唐代）

褒斜不容幰，之子去何之。
鸟道一千里，猿声十二时。
官桥祭酒客，山木女郎祠。
别后同明月，君应听子规。
偈二十七首
释守净（宋代）

念念舍离诸恶趣，心心克取佛菩提。
取舍二途如脱得，永嘉元不识曹溪。
泉南满归过省下呈友人
陈某（宋代）

二月泉南驿骑回，乱离怀抱为君开。
双凫暂假王乔力，百里空淹蒋琬才。
省幙薇阴遮案静，溪船山色入楼来。
应知别后遥相忆，清夜吹箫月满台。
送张慵庵
方回（元代）

南望闽浙北望淮，山水江东此郡佳。
眼有一尘辜眺览，腹无千古费安排。
剪刀锋快云裁句，练带溪长月系怀。
独见张侯富才思，不同余子醉金钗。
山头对花 其一
晁说之（宋代）

欲脱羁愁暂媾春，花先木末傲难亲。无才与作山居赋，遮莫山花处处新。
次韵姜应明黄蘖山中见寄
苏辙（宋代）

垂老闲居味更深，此身随世任噶。
北窗未厌曲肱卧，西洛能传拥鼻吟。
匹马彷徨犹寄食，敝裘安乐信无心。
我今漂泊还相似，同愧高僧支道林。
八月旦日永定寺作
高翥（宋代）

萧然一室坐清虚，又见西风到客居。
老去身心便懒惰，人来情意任亲疏。
从僧借地秋移菊，与佛分镫夜读书。
幽事复为行计夺，去留端的合何如。
钵池山
苏民怀（明代）

鼓角斜阳散骑时，秋风禾黍正离离。荒原野烧留丹井，古寺空林有钵池。

漭漭河流天外合，森森帆影雨中移。小山何处堪招隐，肠断淮南桂树枝。
伤春怀归
独孤及（唐代）

谁谓乡可望，望在天地涯。但有时命同，万里共岁华。

昨夜南山雨，殷雷坼萌芽。源桃不余欺，先发秦人家。

寂寂户外掩，迟迟春日斜。源桃默无言，秦人独长嗟。

不惜中肠苦，但言会合赊。思归吾谁诉，笑向南枝花。
赠五官中郎将诗
徐干（魏晋）

贻尔新诗。
金刚随机无尽颂 其五 无法可得分第二十二
释印肃（宋代）

迦叶金襕外，多少人不会。应以色求我，不妨沦劫背。
临江褒忠庙题
艾可叔（宋代）

忆昔狼烽谍报忙，空拳支敌出仓惶。
齿寒谁解婴城守，舌在公还骂贼亡。
秦伯早能怜楚使，张君未必死睢阳。
西风吹起英雄恨，断础凄烟泪两行。
奉和杜相公益昌路作
郎士元（唐代）

春半梁山正落花，台衡受律向天涯。南去猿声傍双节，

西来江天绕千家。风吹画角孤城晓，林映蛾眉片月斜。

已见庙谟能喻蜀，新文更喜报金华。
颂古三首
释钦（宋代）

唤作如如已变名。廓然无圣岂容情。
其间妙叶皆同类，不有玄晖辨浊清。
书怀
杜牧（唐代）

满眼青山未得过，镜中无那鬓丝何。
只言旋老转无事，欲到中年事更多。
渼陂鱼（陂在鄠县。）
苏轼（宋代）

霜筠细破为双掩，中有长鱼如卧剑。
紫荇穿腮气惨凄，红鳞照坐光磨闪。
携来虽远鬣尚动，烹不待熟指先染。
坐客相看为解颜，香粳饱送如填堑。
早岁尝为荆渚客，黄鱼屡食沙头店。
滨江易采不复珍，盈尺辄弃无乃僭。
自従西征复何有，欲致南烹嗟久欠。
游鯈琐细空自腥，乱骨纵横动遭砭。
故人远馈何以报，客俎久空惊忽赡。
东道无辞信使频，西邻幸有庖齑酽。
次韵和王胜之十二月十王日朝退马上作
司马光（宋代）

瓦沟微白雪光清，阙角初红海日腾。
尘息长街千骠入，鞘鸣深日六龙升。
云岩有客空回首，圭荜何人尚曲肱。
自笑鲰生章绶缚，不容逃去正如罾。
题孔正夫迂隐轩
钱宰（明代）

贫不过富儿门，达不谒达士庐。达士笑我隐，富儿嗤我迂。

所性倦俯仰，阔焉与世殊。野服谢簪绂，衡门薄轩车。

对酒不解饮，乃与陶潜俱。朝采篱下菊，夕钓江上鱼。

荣名如浮云，富贵非我图。隐显吾不知，迂叟方著书。
又寄献
司马光（宋代）

承明共直庐，瞬息八年余。
幸吒屏星驾，前迎使者车。
变虽殊贵贱，心不置视疏。
青眼披情素，犹如相见初。
金山晓钟送陈巨源父南归
何乔新（明代）

浮玉山前晓驻舟，鲸音隐隐吼林丘。惊回幽壑潜蛟梦，唤醒孤舟倦客愁。

远逐角声闻铁瓮，清兼渔唱落沧洲。分明夜半枫桥泊，月色江声满目秋。
读苏叔党汝州北山杂诗次其韵
陆游（宋代）

吾幼从父师，所患经不明，何尝效侯喜，欲取能诗声；亦岂刘隋州，五字矜长城。
秋雨短檠夜，掉头费经营，区区宇宙间，舍重取所轻。
此身傥未死，仁义尚力行。
真宗御制二首 其二 亚献、终献用《平晋乐》。
郊庙朝会歌辞（宋代）

五代衰替，六合携离。封疆窃据，兵甲竞驰。天顾黎献，涂炭可悲。

兵启灵命，浚哲应期。皇祖丕变，金钺俄麾。率土执贽，犷俗来仪。

瞻彼大卤，窃此馀基。独迷文告，莫畏天威。神宗继统，璿图有辉。

尚安蠢尔，罔怀格思。六飞夙驾，万旅奉辞。徯来发咏，不阵行师。

云旗先路，壶浆塞岐。天临日照，宸虑通微。前歌后舞，人心悦随。

要领自得，智力何施。风移僭冒，政治淳熙。书文混一，盛德咸宜。

干戈倒载，振振言归。诞昭七德，永定九围。
答僧讷
贺铸（宋代）

唐代衣冠高四姓，天宗之亚荥阳郑。
不坠家声五百年，桂籍相阳三叶庆。
上人猛谢区中缘，破冠投栉还童颠。
寸灰已灭五经笥，来入辨才无碍禅。
我窃官粮众人後，相逢宛是平生旧。
一闻南国白头吟，万媿西风碧云陋。
老鹤终辞鸡鹜群，谁将断绠绊浮云。
它日传衣度梅岭，解留何语与将军。
鹅城临眺寄张天枢
何转书（明代）

百川东注接浮梁，万岭南奔列女墙。俎豆尚尊苏玉局，江山不识贾平章。

追踪悔失云中拇，废寝悲思井上床。慧日塔花光似炬，何人高咏子西堂。
从军行
杨凝（唐代）

都尉出居延，强兵集五千。还将张博望，直救范祁连。

汉卒悲箫鼓，胡姬湿采旃。如今意气尽，流泪挹流泉。
列仙坛
李时郁（明代）

咫尺高峰是太清，月明仙会宴瑶京。但从紫府窥直箓，不必人间留姓名。
李在山水行
鲁铎（明代）

高秋爽气生林末，山色朝来如黛泼。西风洗天无閒云，万里天心正开豁。

群峰尽处见平原，漠漠宽闲水上村。村西返照界斜影，千寻石壁当溪翻。

隔溪谁子爱林麓，直旁阴崖结茅屋。墙支乱石就回岩，门向清流只横木。

水禽获水飞仍低，小舟度晚苍波迷。行人趁渡半不及，夜来应借山家栖。

何物李在善模写，欲与造化混真假。安得此境置吾人，一时突兀千万厦。

沃壤连溪山复深，安居粒食生林林。眼前寒士皆大庇，杜陵千载同吾心。
《虔州八境图》八首
苏轼（宋代）

却从尘外望尘中，无限楼台烟雨蒙。
山水照人迷向背，只寻孤塔主西东。
捣衣
吴大江（唐代）

沙塞秋应晚，金闺恨已空。那堪裂纨素，时许出房栊。

杵影弄寒月，砧声调夜风。裁缝双泪尽，万里寄云中。
童丱须知 舅姑篇
史浩（宋代）

女子年既笄，出适乃从夫。从夫始曰妇，将以事舅姑。

舅姑生男儿，鼓舞更忻愉。禀受胚胎成，身体洎发肤。

玩之如美玉，宝之如明珠。觊其能立身，孝养勤朝晡。

岂知壮有室，却使失欢娱。妇既恣狼戾，夫亦与之俱。

翁妪有憎恶，导夫起嗟吁。叔妹有异胞，俾夫肆欺诬。

及其享富贵，却云夫自图。珍异私帑积，赀产别籍拘。

不念翁与妪，生尔夫之躯。不念叔与妹，尔夫当友于。

动辄生离间，岂不负心乎。天殃或人祸，舍尔其谁诛。

我有为妇法，尔其听而孚。凡事舅姑礼，与事亲无殊。

唯当辅君子，相勉以相须。定省问安否，温凊视衣襦。

俎豆奉燕乐，几杖供扶持。出因侍坐席，入则临庖厨。

亲意或欲与，承命惟所需。不作曾元养，问有必曰无。

亲意所爱敬，率行不敢渝。当以内则篇，终身为范模。

其有疾病时，忧惶问医巫。不眠衣带敝，不食形容枯。

药饵必自试，宁敢离须臾。以至复初后，吾身方得苏。

其有贫困时，四壁立家徒。夫既日负米，不惮涉崎岖。

妇亦悯其劳，推食盈盘盂。质贷如已尽，素手居穷途。

每务宽慈抱，何尝使向隅。以其所以养，粗粝成甘腴。

亲怒我勿怨，亲肥我独臞。忘饥日反哺，岂不见慈乌。

亲既感尔孝，祝尔多英雏。佗日尔有妇，复与尔同符。

因知妇行孝，乃自立根株。出尔反乎尔，曾不差锱铢。

当时奉翁妪，后效收桑榆。时哉不可失，作诗劝踟蹰。
昙阳观访文学博介石兼读苍雪师旧迹有感
吴伟业（清代）

先生头白发垂耳，博士无官家万里。讲席漂零笠泽云，乡心断万昆明水。

南来道者为苍公，说经如虎诗如龙。大渡河头洗白足，一枝椰栗栖中峰。

与君相见砉然笑，石床对语羁愁空。故园西境接身毒，雪山照耀流沙通。

神僧大儒却并出，雕题久矣渐华风。呜呼铜鼓鸣，庄蹻起。

青草湖边筑营垒，金马碧鸡怅已矣。人言尧幽囚，或言舜野死，目断苍梧泪不止。

吾州城南祠仙子，窈窕丹青映图史。玉棺上天人不见，遗骨千年蜕于此。

先生结茅居其傍，归不归兮思故乡。尽道长沙军，已得滇池王。

伏波南下开夜郎，乌爨孤城犹屈强。青蛉万塞终微茫。

忽得山中书，苍公早化去。支遁经台树陨花，文翁书屋风飘絮。

噫嘻乎悲哉！香象归何处，杜宇啼偏哀。月明梦落桄榔台。

丈夫行年已七十，天涯戎马知何日。点苍青，洱海白，道路虽开亦无及。
有怀杜丈仲微
周孚（宋代）

弱岁元知有此翁，寸莛尝记昔舂容。贞元名士浑无几，正始遗音仅此逢。

别后篇章应自课，老来伏腊定谁供。飞鸿过尽空回首，倦客新年更自慵。
四月初九日清和绝佳闻贼焚歙南路蔓延五十余
方回（元代）

小园无客至，独坐一绳床。
霁日千林净，薰风四月凉。
禽鱼完孕育，草木竞芬香。
姓命人难得，何为有战场。
自宜兴归谒邹德久不遇
李处权（宋代）

客里仍惊奔，南走荆溪上。
系船楼前树，偶接丈人行。
兹惟天下士，抱负不可状。
而今年七十，面睟背益盎。
论文复把酒，十日共清访。
归家照眸子，炯炯觉神王。
朅来情所亲，邹子颇直谅。
斯文有能事，笔挟风雨壮。
今晨叩其门，不见动惆怅。
我希嵇叔夜，子慕陶元亮。
念子如清风，执热欲何往。
寇退子当返，子去我曷望。
何时芝兰室，重见玉色酿。
快意倾百杯，浇我舌本强。
寒山作吟身势赞
释智遇（宋代）

一句子，有也未。
蹙断眉头，做尽手势。
靠倒维摩记得无，至今一默喧天地。
伏读秀野刘丈閒居十五咏谨次高韵率易拜呈伏乞痛加绳削是所愿望 其十二 挽蔬园
朱熹（宋代）

未觉闲来岁月频，荷锄方喜土膏匀。连畦已放瑶簪露，覆地行看玉本新。

小摘登盘先饷客，晚炊当肉更宜人。却怜寂寞公仪子，拔尽园蔬不叹贫。
再酬同社
许及之（宋代）

殷勤春事尚弥旬，岂是榆钱买得春。映水残阳开句眼，满园新得庇花身。

论文把酒交情旧，对弈忘机局面新。信笔题诗无好语，多情乌鹊喜声频。
和刘提举游龙井谒清献辨才二像
李光（宋代）

我观二大士，超悟非适今。过去与未来，一一现此心。

缅怀清献与，兹地旧所临。馀爱存甘棠，过者犹敛襟。

平生辨才老，般若缘契深。图像俨如昔，遗迹了可寻。

坐使茨棘场，化为薝卜林。法嗣传衣灯，膏肓存砭箴。

圆颅拥败褐，华发攲半簪。相对了无言，清标映孤岑。

丹青久剥落，感叹成微吟。了知身外身，不坐乔木阴。

真形换缃素，妙句劖青琳。与子成三贤，清风迥萧森。

凛然龙象姿，不受鼯鼠侵。从兹香火社，永为人天钦。
遗怀
杨时（宋代）

君子虽自严，至洁宜若污。
昭昭揭日月，所向将蝟如。
天地一阱揭，逼仄身亦孤。
游世在虚己，浩荡与时俱。
灵府有天游，环揭真道枢。
忆榆庐
成多禄（清代）

松花江之西，有村其塔木。历历双白榆，扶疏绕老屋。

遐思龆龀双，我父教我读。每书必亲钞，篇篇当削竹。

每句必口授，记诵耳须熟。朝曦连夕镫，慈训为家塾。

我母尤钟爱，时恐遭笞扑。朝送屋角东，手为栉与沐。

暮迎屋角西，食以果与肉。其时榆正新，风动钱蔌蔌。

我亦随风来，满院争相逐。有时披绿阴，嬉戏当彩服。

二老开口笑，谓我如黄犊。忽忽四十双，此景宛在目。

一身倏东西，万事同转烛。自与此庐别，迍邅泪盈掬。

我父先见背，家室几颠覆。中经庚子乱，负母窜山谷。

白头感冰霜，越岁弃我速。十双走龙沙，忽变橘中局。

世外惊沧桑，宵中泣莪蓼。游子悲故乡，归来话樵牧。

乌刺好江山，考槃水一曲。爰居避鼓钟，时向东门伏。

鱼思故池泳，乌恋旧巢宿。况此鲜民身，往训思顾复。

先庐一已荒，树老枝叶秃。頫仰万古天，长歌以当哭。
则学以昼索赋梅柳（二首）
卢儒（明代）

绿水红桥一路青，东风将雨染初成。
隔帘弄影捎飞燕，当座吹花趁语莺。
新月正笼陶令宅，淡烟斜拂亚夫营。
年年送别三春恨，肠断山阳笛里声。
席太君挽辞二首 其二
杨时（宋代）

禀粹猗兰秀，来嫔洛水滨。一窥识公辅，三徙得儒真。

画翣流云气，松阡卧石麟。哀荣今日事，谁复继前尘。
府判社日招饮蒋园座中索赋诗三绝句 其三
徐鹿卿（宋代）

柳丝摇曳春风里，山色空濛社雨中。领略韶华拚一醉，巴歌聊尔效南翁。
游栖岩寺
张瓒（明代）

林表招人白塔明，竹间兰芷石泉清。惠崇水墨西轩景，烟带平芜水带城。
新种杂花树
刘敞（宋代）

天地大逆旅，浮生远行客。大无万里异，远不百年役。

乘流惟其遇，得性从所适。何必思旧乡，而复名一宅。

此邦非吾土，此庐非我迹。彼我苟巳齐，宾主不足择。

终树宿所好，及閒易为力。芳草十馀品，往往手自植。

春风二月交，重叠庭下碧。欣欣生意好，一一见颜色。

对之默终日，澹若无情极。四时背人驰，壮士每叹息。

忧来忽无方，外物不可释。中和一相伐，头发先为白。

萱乎尔能忘，于我独有德。
和南丰先生出山之作
陈师道（宋代）

侧径篮舁两眼明，出山犹带骨毛清。
白云笑我还多事，流水随人合有情。
不及鸟飞浑自在，羡他僧住便平生。
未能与世全无意，起为苍生试一鸣。
林子长录旧诗来觅酒因送似之
虞俦（宋代）

酒者忘忧物，难教与愿违。未能聊尔耳，时复一中之。

全醉无乘聊，偏醒有是非。兵厨那可恋，州绂屡交驰。

莫讶台无馈，相逢盖有时。留髡从昔惯，舍盖有谁知。

短棹能来往，经年慰别离。何尝有此客，了事笑痴儿。
前利路运判冲佑李君挽诗二首
魏了翁（宋代）

从橐心知旧，枢庭肺腑亲。
不从呼尔食，宁独曳其轮。
吴子杰魁士，黄公忠荩臣。
所知非所厚，亦足验为人。
伤春
张耒（宋代）

山城夜来雨，卧病惜残春。
暗暗鸟啼树，飘飘花去人。
地偏佳客断，官冷酒钱贫。
乘兴还骑马，田家乐更真。
句
尤袤（宋代）

归装见说浑无物，添得新诗数百篇。
鹦鹉洲感祢正平事
李岳生（清代）

文章树宏业，星日高空悬。道隆运斯极，福盛祸亦然。

祢君抱环质，豪气吞垓埏。荐牍北海修，鸾皇翔九天。

曹公不敢杀，崇望超班联。积重始招忌，忌死成其贤。

藉令际兹世，名士值几钱。骂座一灌夫，国中无与言。

弃置饿穷巷，翻得全天年。嗟哉等疣赘，荣瘁谁为传。

庶族各有赖，儒生今可怜。茫茫万古泪，恻恻埋重渊。
寄杨先生
李中（五代）

仙翁别后无信，应共烟霞卜邻。莫把壶中秘诀，

轻传尘里游人。莫生日月自急，上境莺花正春。

安得一招琴酒，与君共泛天津。
题方睦上人月台观
张籍（唐代）

一身清净无童子，独坐空堂得几年。

每夜焚香通月观，可怜光影最团圆。
读徐湖雪句
韩淲（宋代）

坐看何如更步行，草低叶滑小桥平。沾泥不作凡心浊，积水浑桥仙骨轻。

云逼晓园几欲雨，烟开晚寺却嫌晴。一溪绕我山前去，未信溪山有我情。
沁园春（迎方右史德润）
王迈（宋代）

首尾四年，台省好官，都做一回。便前头更有，合当做底，何妨且恁，猛省归来。甲第新成，开尊行乐，脆管繁弦十二钗。回头笑，这狂生无用，削尽官阶。

狂生真个狂哉。泼性气年来全未灰。有龙鳞凤翼，不能攀附，牛衣渔具，早已安排。烂煮园蔬，熟煨山芋，白发苍颜穷秀才。官休做，莫狂无处著，送去琼崖。
上林八景 其二 思邻隐迹
冯德让（明代）

矍铄邻翁肯自痴，盘桓山涧许多时。耕云钓日痕犹在，千载令人寤寐思。
句
王从（宋代）

身闲更得凭陵酒，花早殊非爱惜春。
和李公择题相国寺坏壁山水歌
刘攽（宋代）

苍山本自千万丈，怪尔断落盈尺中。枯松挂崖正矫矫，白云出谷方溶溶。

忆昨高秋十日雨，百川涌溢腾蛟龙。丹青坏劫不可驻，金碧拂地俱成空。

人间流落万馀一，掇拾补缀几无从。当时画手合众妙，得此诚是第一工。

松阴行人何草草，秃帻小盖马色骢。长涂未竟不得息，啸歌正尔来悲风。

巨灵擘华疏黄河，夸娥移山开汉东。海波芥子互出没，大雄游戏神与通。

我今与君未尝觉，指视壁画将无同。新诗飘飘脱俗格，得閒会复来从容。
悼芳洲忏首
释绍昙（宋代）

烟渚春融岸碧绡，采兰人竞唱离骚。
曲终翻作无生调，听著愁魂似雪消。
次韵汪解元留别
卫博（宋代）

留别诗成语更酸，谁怜索米困长安。
圣朝有意台莱咏，高士无长桂柏寒。
闻道新书行入奏，少陪征棹慰余欢。
一封临召君须出，出色溪光不可餐。
三月八日发舟后作
赵蕃（宋代）

沙步行初改，津亭望且遥。
青山出图画，白鹭立风标。
境熟诗难就，愁深酒易消。
云归还漠漠，雨静复萧萧。
教授有诗再次韵
陈造（宋代）

人间望晴雨，长若物所隔。
亏成间十五，嘉谷信多厄。
假手方寸丹，诚与炉烟升。
风伯龃龉之，不容彻九清。
玄云起西北，似副祈萗意。
惊飚鏖晚空，汛洒第末势。
寄声主雨神，云车盍小留。
咄嗟泽枯槁，为人消殷忧。
辅帝凝太和，系子一引手。
如昔五三代，济时须圣偶。
诗坛我贱工，康庄自途穷。
眩旋向良乐，并御天闲龙。
刘氏兄弟写予真求赞时年七十
周必大（宋代）

骨相屯，气宇尘。浊不盈，臞不清。视汝形，肖汝身。无古心，无时名。

乃久生，真幸民。
诸葛庐
郑吾民（宋代）

琅琊一室云，独许老龙卧。英气宇宙春，君臣重三顾。

岁久化为墟，白日聚狐兔。惟有忠臣心，风雨不可破。
和野渡家园杂兴
卫宗武（宋代）

幽人非嗜石，适意在嶙峋。
万形何足多，一卷未为贫。
山奚必泰何，水奚必海滨。
藏珠川乃媚，韫玉璞足珍。
傥存丘壑意，可障世俗尘。
烟霞从此生，自足怡性真。
有叹
苏泂（宋代）

杵臼梁鸿事，人间欠此人。
痴儿号饭少，愁妇厌家贫。
雨障雪来晚，梅催柳迓春。
平生兼善意，孤独叹沉沦。
丁督护曲 其二
赵文（宋代）

丁督护，听我语。欲从君，臂不羽。嫁时所结发，剪之随君去。
龙龛禅寺追和王高二太史题壁诗
陈航（明代）

海上灵山孕神秀，万木苍苍碧云溜。山头霁色衬朝霞，树里岚云宜晚照。

尘嚣迥隔绝纤埃，金仙之宅如蓬莱。神房半自花间出，定室多从松下开。

胜槩岧峣真绝境，目极神驰与俱永。飞岩踏上听天鸡，叠巘攒云愁半岭。

终南太华休争奇，其中佳趣人不知。岩扉静掩薜萝月，法水云涵祇树枝。

不用伤心怨迟暮，且须载酒随玄度。玉堂词客解长歌，挥洒何须便归去。

自笑狂吟非等伦，丽句从来贵有邻。他年诏许还山日，结社应须访旧人。
黄漕祠堂
吴泳（宋代）

古谊寥寥千载间，却从宾主得窥斑。
道同元不分穷达，礼重何妨尚往还。
拄杖过桥声易识，壁纱笼墨句难攀。
篝灯试取丰碑读，名压三犀石更顽。
长沙赠高年陈氏母子
真德秀（宋代）

陈氏春秋一百一，儿女年皆过七十。
一门慈孝更雍愉，四老真堪入画图。
长官申闻太守喜，召至阶庭加盛礼。
老莱彩服作儿啼，今视古人更过之。
老莱一身娱戏耳，况有三儿奉甘旨。
人言潭俗不古如，君看此事天下无。
一门高寿何由得，慈孝之人天所惜。
我原湘民胥俲之，从此九州皆寿域。
居天柱山
释赞宁（宋代）

四野豁家庭，柴门夜不扃。
水边成半偈，月下了残经。
虽逐诸尘转，终归一念醒。
未知斯旨者，万役尽劳形。
陆枢密秀夫第五十二
文天祥（宋代）

文采珊瑚钩，淑气含公鼎。
炯炯一心在，天水相与永。
题余芳谷左右修竹图
安伟（清代）

爱竹能留客，无君不可居。相亲思德茂，得意左心虚。

坐啸谐清韵，行吟动翠裾。请看佳士照，左右尽林于。
句
谌祜（宋代）

黄叶枝头又早春，红花景里多明日。
任翻河汉风北来，终是乾坤日东出。
柳
曹鉴冰（清代）

撩烟拂雨画桥边，日送行人剧可怜。更恨西风斜照里，摧残犹带一声蝉。
题赵子固兰蕙卷
郭麟孙（元代）

写兰以左笔为难，此图笔笔皆向左。香风一夕从西来，数片湘云忽吹堕。

天真满前呈烂熳，晴烟低叶分娿娜。紫茎缥缈散曾华，翠带交加藏侧朵。

初观骇目若零乱，缔视凝神还帖妥。想翁落笔风雨疾，不待解衣盘薄裸。

但觉书纸如书空，唯知有兰那有我。胸中所在皆众芳，变化纵横无不可。

他人一二已云多，翁今能事一何夥。嗟予作画虽不能，知兰之趣亦颇颇。

再观品题惊绝倒，照眼骊珠十六颗。清气袭人肌骨寒，手之不置行与坐。

陶君珍重秘藏之，玉轴牙签善封裹。
独夜
洪咨夔（宋代）

两窗明月一庭霜，佛屋风铃语夜长。
孤酌不多人易醒，九回肠付篆盘香。
鸣弦峰
查许国（宋代）

木叶萧萧江水清，幅巾藜杖绕山行。忽然行到山深处，听得鸣弦一两声。
三月三十日余有章贡之役陈明叔严从礼载酒见饯于白泉张伯永继至
赵蕃（宋代）

相从数月间，已复两为别。此身竟何有，百年终是客。

近役不隔州，音问可络绎。江南虚成市，白泉强名刹。

何劳共追饯，令我滋不悦。觞行期月上，月上尊已侧。

我卧四壁空，君归度舟阔。
小游仙四首次金中孚韵 其四 芙蓉城仙
童冀（明代）

三生应误读黄庭，谪向人间老月明。欲蹑凤翎寻旧梦，刚风秋隔五云城。
罗湖八首
刘克庄（宋代）

浪迹人间状似颠，草书壁上笔如椽。
吾评二士皆奇怪，未是真仙亦鬼仙。
鸱枭获腐鼠
黄超然（宋代）

鸱枭获腐鼠，欢喜同八珍。凤凰遨千仞，琅然落清音。

事有适相值，枭遂生欢心。仰首噱一嚇，谓凤当见侵。

凤凰睹腐鼠，掩鼻方微颦。投惠且不纳，奋攫岂所任。

昆崙有竹实，去去不可寻。
圣人之孝十首·周公
林同（宋代）

我避故云辟，东行是谓征。
先王犹可告，岂为伐而刑。
烛影摇红
左锡璇（清代）

向晚春寒，罗衣不奈东风冷。屏山寂寂带斜阳，但见鸦成阵。

槛外落梅如粉。又匆匆、清明相近。桃花依旧，碧水自流，海棠未醒。

酒宿灯昏，无聊怕到黄昏静。月明倚遍曲阑干，少个年时影。

柳外离鸿相应。怅因循、归期未定。伯劳东去，归燕西飞，此情谁省。
代北州老翁答
张谓（唐代）

负薪老翁往北州，北望乡关生客愁。
自言老翁有三子，两人已向黄沙死。
如今小儿新长成，明年闻道又征兵。
定知此别必零落，不及相随同死生。
尽将田宅借邻伍，且复伶俜去乡土。
在生本求多子孙，及有谁知更辛苦。
近传天子尊武臣，强兵直欲静胡尘。
安边自合有长策，何必流离中国人。
右省张补阙茂枢同在谏垣连居光德新春赋咏聊以寄怀
郑谷（唐代）

小梅零落雪欺残，浩荡穷愁岂易宽。唯有朗吟偿晚景，

且无浓易厌春寒。高斋每喜追攀近，丽句先忧属和难。

十五年前谙苦节，知心不独为同官。
又作散愁
戴表元（宋代）

说穷人不信，欲说更何为。日永书肠觉，霜浓病骨知。

□家兵溃后，交绝廪空时。头白风尘境，消磨尚有诗。
瑞鹤仙·小梅凝秀色
曹勋（宋代）

小梅凝秀色，泛霁霭晴和，春容初透。璿霄降仙格，觉葱葱佳气，初惊花柳。芝兰户牖。庆禀质、天长地久。有当熊避辇，嘉声懿德，六宫居右。

清昼。文箫仪凤，妙舞低云，缓锵钧奏。香传绣幄，腾非雾，上金兽。愿千龄遐算，三宫慈爱，长享兹辰劝酒。向瑶台阆苑，芳音永嫔万寿。
次韵师川见和
韩驹（宋代）

使君直气旧凌空，帐下森森已八龙。倒屣休迎王节信，同舟未八郭林宗。

我无草舍容朱毂，君有诗声抵素封。危坐正衿殊不惯，归从短褐醉千钟。
读靖节诗
薛季宣（宋代）

渊明鸣素琴，无弦有遗音。善听非子骞，寥然赏知心。

声满天地间，清越穷幽深。游鱼漾澄澜，宿鸟投故林。

忘肉为闻韶，羲皇到于今。
王献之洛神赋帖赞
岳珂（宋代）

庆云绚彩，河汉萦之。
列星垂天，日月明之。
先民授能，维圣成之。
日日后先，畴其胜之。
有晋大令，父而兄之。
一门擅奇，民共称之。
小楷之传，抑更精之。
芝灵葩奇，杳莫名之。
赐书官奴，既准绳之。
洛神出蓝，而复青之。
阅几何年，劫火经之。
鬼神护持，莫凭凌之。
煌煌炎图，帝中兴之。
严除清厢，又南荣之。
翰权墨衡，千古程之。
神览睿藻，二难并之。
一真既藏，大训形之。
流秘下方，万目惊之。
或轶或传，式经营之。
十阅岁华，迄克膺之。
竭橐以酬，尚或矜之。
恍然旧观，缄且縢之。
有炜庙炜，天球鸣之。
鄙俚混淆，敢曰声之。
金签玉笺，谨毖扃之。
咨尔子孙，思供承之。
挽曾伯充大夫词二首
韩元吉（宋代）

作吏余家法，临民有古风。
政推平易外，人在典型中。
道拟庄生合，年几冲武同。
清时记耆旧，挥泪楚江东。
浯溪
林伯成（宋代）

读时方喜能甚乱，责备犹疑过颂功。
归美纵来臣子事，谁歌宋德乃心同。
前中秋一日舟过山阴晚稻方熟忽
王十朋（宋代）

西风吹白蘋，游子千里征。扁舟入鉴湖，水月相涵明。

山阴晚稻熟，万顷黄云平。凭湖属远目，动我乡曲情。

岂不有一饱，胡为苦营营。五年倦来往，争此蜗角名。

未知得失间，奚辱亦奚荣。何当毕所愿，同归及春耕。
和韩县斋有怀四十韵
王十朋（宋代）

读书窥古今，掩卷成叱咤。唐虞昔垂衣，禹稷起躬稼。

人材各超绝，王业迭兴谢。典谟光日月，雅颂蔼兰麝。

孟轲论易地，颜回堪并驾。穷达虽殊途，圣贤实同价。

避就乡邻斗，泣笑疏戚谢。甘心惟饮瓢，没齿不谈霸。

斯人嗟已亡，末俗遂多诈。禄从枉道求，气为权门下。

争为邑犬吠，翻取猎师骂。幽人思隐盘，高士欲耕灞。

予生苦多难，安迹殊未暇。冬行皲两足，夜坐痹双髂。

黄卷徒自劳，青云未能跨。借势乏王公，成名无仆射。

大学厌齑盐，亲闱疏脍炙。眷眷日怀归，区区每求假。

飞同鹢过宋，闲若马归华。陋巷怀哲人，短檠烧午夜。

对床有兄弟，通家足姻娅。谈笑开芳尊，尘劳释征靶。

篇章日盈囊，卷帙时抽架。咏歌同舞雩，叹息殊观蜡。

有田聊代禄，无谪不祈赦。未为雄草玄，谩学愈苴罅。

啸傲穷朝曛，弦歌达冬夏。头角姑自藏，齿牙谁肯借。

眠从弟子嘲，醉不金吾怕。心知得失妄，眼见炎凉乍。

造物岂吾苦，交情勿渠讶。马来未为福，火尽安足藉。

孝弟傥自脩，长幼必能化。力耕西畴禾，剩种东皋柘。

旨甘奉盘餐，温凊饰台榭。斗粟鉴汉谣，一爨共崔舍。

仰效慈乌哺，俯笑寒鸱嚇。但令尊不空，莫厌客频迓。

风篁观掩冉，山禽听娇姹。困穷乃吾幸，此祸不须嫁。
次韵罗仲共教授闲居三首 其三
周紫芝（宋代）

拟筑扬雄宅一区，碧鸡坊外且成居。湖江君尚作浮宅，风雨我成无敝庐。

平日梦游嗟路远，新凉见面恰秋馀。便须载酒相从去，要识平生未见书。
前槛十二韵
杨亿（宋代）

前槛琼钩挂，深房斗帐褰。
梨花飞白雪，蕙草吐青烟。
彩凤依珠树，神龙护玉莲。
惊禽时格磔，戏蝶自翩翾。
度繡金针澀，迷钩画蠟煎。
怨眉颦翠羽，危涕迸朱弦。
远信三年字，空庭尺五天。
行云愁梦彻，初日妬妆妍。
织为回文乱，鬟非堕马偏。
风车来未定，月杵望长悬。
宝鑑肠空断，银潢眼欲穿。
曾波自东注，微意若为传。
高阳台•为阮亭题余氏女子绣高唐神女图
彭孙遹（清代）

帝女归来，一天秋色，楚峰十二苍苍。听说当年，曾经荐枕先王。

细腰宫里颜如玉，更相寻、雾縠霓裳。问此时、翠盖鸾旌，谁见悠扬。

巫山枉断人肠。纵阳台遗迹，未尽虚茫。回首宸游，沉沦幽佩堪伤。

一自侍臣书好梦，千载下、云雨生香。又何人、剪雨裁云，幻出高唐。
仙佛之孝十首·许真君
林同（宋代）

乡以孝廉举，仙为孝道宗。
谓予方不信，君请问兰公。
将次施州先寄张十九使君三首 其三
黄叔达（宋代）

一别施州向十霜，传闻佳句望风降。空弮不易当坚敌，振臂犹思起病创。
句
贺兰暹（唐代）

玉貌自宜双黛翠，桃花独笑一枝春。秋水未鸣游女佩，寒云空满望夫山。

黄阁暮虫罗户牗，紫庭春草遍阶墀。绿耳半蔓湘浦竹，骊文乱点武陵花。

辽阳客路千峰引，蓟北乡心片月知。山云渺渺川程远，木叶萧萧雁过初。

回雁不传乡信去，秋风偏向客衣寒。千峰黛色因晴出，百谷泉声欲暮寒。

黛色迥临沧海上，泉声遥落白云中。喜遇近臣杨得意，惭非词客马相如。

秋迎晓月鸿声早，日映深山水气寒。
樵歌
傅山（清代）

一声林表度，不知何者机。四体怨尤尽，浑消山谷凄。

百鸟听真籁，竹静和鸣低。担头寒花朵，不觉开蕤蕤。
钟髯歌赠钟生
丘逢甲（清代）

英雄困厄竖子贵，丈夫灭尽须眉气。钟生乃独以髯豪，况复奋髯敢论事。

少年浩歌苍梧怨，地老天荒写幽恨。掉头不住出国门，濩落故山髯尚健。

髯参不为为髯仙，沧桑转眼年复年。金丹未成髯已戟，儿女牵挽难登天。

掀髯大笑世人惑，流传髯论极豪墨。髯乎其善保此髯，勿与纤儿争白黑。

世间不见虬髯公，扶馀坐失无英雄。超伦轶群有髯在，令我神往沧溟东。
十二月二十六日出郊访无畏诗禅暮归奉寄
毛滂（宋代）

寒郊独往兴悠哉，问讯山翁破腊回。
犀轴冰寒苕水句，衲衣雪暗锦营埃。
归时烟树鸦声集，望处溪窗山色来。
此意儿童终不觉，闭门脱屩拂莓苔。
复柬方位伯
梅文鼎（清代）

象数岂绝学，因人成古今。创始良独难，踵事生其新。

测量变西良，已知无昔人。便欲废筹策，三率归同文。

宁知九数理，灼灼二支分。句股测体线，隐杂恃方程。

安得以比例，尽遗古法精。勿庵有病夫，闲居发疑倩。

展转重思维，忽似窥其根。和较有实用，正负非强名。

始信学者过，沿古殊失真。辟彼车与骑，用之各有神。

篆籀夫岂拙，弩啄日以亲。援笔注所见，卷帙遂相仍。

念子学有宗，何当细与论。
斋后与金老铦朴翁聪自酌龙进而发
姜夔（宋代）

年时六月海扬尘，遥见青山起白云。
闻有高僧一诵咒，岩前抛珓问龙君。
宴东堂诗
杨广（隋代）

雨罢春光润，日落暝霞晖。海榴舒欲尽，山樱开未飞。

清音出歌扇，浮香飘舞衣。翠帐全临户，金屏半隐扉。

风花意无极，芳树晓禽归。
送张奕进士归广德省亲
刘敞（宋代）

南北旅游三十年，相逢依旧孝廉船。千钟不洎今吾老，羡尔归安二顷田。
冬至后四日脩供罗汉岩因访丹霞本 其三
李纲（宋代）

碧山深处敞层岩，中有幽人默自参。休指天云与瓶水，烦师试说后三三。
前有一樽酒行
李锴（清代）

君不见首阳祠宇秋草閒，又不见高冢远象祁连山。

古来贤达一二数，尺寸生前竟何补。十千走买新丰酒，鹦鹉杯深不离手。

了不知南有箕、北有斗，麒麟凤皇鸡犬走，七尺珊瑚如弊帚。

醉起进馀觞，还为乃翁寿。
题画次周履道韵
谢晋（明代）

竹窗微雨晚尊凉，芸几无鱼帙有香。忆得日家邻虎阜，萦迂林木带山塘。
谢李参政因送曹泸州寄简
叶适（宋代）

大厦元须独木枝，李公补处属良时。
千年立国唐虞上，一念勤良禹稷思。
恨昔寡闻空自误，况今消尽有谁知。
双凫双雁萧萧影，孤屿亭边正着黐。
偈四首 其一
释法恭（宋代）

春风杨柳眉，春禽弄百舌。一片祖师心，两处俱漏泄。

不动步还家，习漏顿消灭。暗投玉线芒，晓贯金针穴。

深固实幽远，无人孰辨别。惭愧可怜生，头头皆合辙。

不念阿弥陀，南无乾屎橛。无智痴人前，第一不得说。
村舍
唐仲友（宋代）

草色红泉井，桐阴白板扉。
徘徊不忍去，坐待白云归。
同前奉和江景吴寅长韵
苏葵（明代）

隔岁梅花也当新，游人不待艳阳辰。欲分牧竖松根石，谁献山杯竹叶春。

啼鸟四郊张野乐，垂虹一道落天绅。才华独有文通富，乘兴题诗索简频。
生日魏倅惠三诗
王炎（宋代）

作州岂无人，孰别泾与渭。
仰止云溪老，静处酌古味。
庭户令无哗，昼閒棠蔽芾。
吴侬了不知，但说物吐气。
寄云门山僧宗杲
吕本中（宋代）

隋堤河畔别支公，目断霜天数去鸿。岁月峥嵘如许久，江湖漂去略相同。

无穷烟草夕阳外，不尽云山秋色中。寄语只今能见忆，书来莫遣太匆匆。
感寓 其四十二
朱诚泳（明代）

有国有家者，知人实为艰。知人竟何为，乃在竟舍间。

宵人不可竟，竟则秽清班。君子不可舍，舍则槁空山。

子瑕据津要，伯玉甘退閒。孰知贤不肖，治乱诚所关。

凤凰览德辉，一去不肯还。豺狼卧当道，令我涕潺湲。
辛巳至日
李濂（明代）

六年泽国逢长至，愁坐西堂日影移。
不见早梅宁对酒，为怜初雪漫题诗。
寒深关塞銮舆远，岁暮江城鼓角悲。
歧路薄游虚窃禄，晚云鸣雁益凄其。
开岁十五日访杨鉴泉
唐桂芳（明代）

鄙夫病酒渴吞海，不管流年双鬓改。春来偶尔访君家，山气增寒雪犹在。

低垂茅屋刀剪齐，小竹萧疏梅蓓蕾。清泉一窍环佩鸣，杂以乱石多磊磊。

若人胸次天机深，奔走江湖今几载。划然举笔涨云烟，物敢逃形如有待。

抡才端的能擅场，价重千金珠百琲。伊予夙昔话心期，老砚不灵用饥馁。

何由卜筑东西头，钓水有鱼薪可采。未许天台谪郑虔，定说燕台徵郭隗。

手携短幅归去来，夜夜斗牛发光采。
广平寺次孙子肃壁间韵
赵蕃（宋代）

野寺夙所历，山程行苦赊。
桂荣秋剩馥，蓬勃旱吹沙。
徒倚俄成久，飞腾已向斜。
异时如问隐，此地亦吾家。
三老堂
秦观（宋代）

堂堂三元老，业履冠俦匹。
蹇谔横秋霜，高明丽朝日。
并道谒温横，连科收甲乙。
东南奠藩服，西北驰使驿。
解鞅环堵安，岸帻毡裘屈。
群奸慑謦咳，众废起咄吒。
至今领麾地，讴吟遍蓬荜。
出入虽异途，归洁固如一。
晚厌方内游，把袂访闲逸。
云壑庆安车，风川驶飞鹢。
酬献埃壒外，珠玉在挥笔。
风标傲松鹤，颜发移丹漆。
遂令昊越人，藻绘资称述。
邈然超世姿，彷佛得十七。
辟痈礼寂灭，麟阁事萧瑟。
兹焉出民愿，名实更炳蔚。
琬琰琢高词，龙兰燎深室。
福履既所绥，光华无终毕。
馀杭道中
汪藻（宋代）

过境全疑道若穷，萦纡百转曲回通。人行山顶半天上，舟绕溪流乱石中。

狱讼已无前世号，衣冠犹有古人风。才归又见争相庆，共听歌谣万室同。
点绛唇（和朱希真）
王之道（宋代）

短棹西来，追随不及桃花宴。薰风庭院。明月裁纨扇。

睡起娇慵，风见云鬟乱。双鱼远。欲凭春唤。一觇韦娘面。
石室
陈洵直（宋代）

紫霭丹霓磨壁金，岩桥跨麓横青阴。
陆先生事今何在，石室云深无客寻。
江城梅花引·己卯除夕
邵亨贞（元代）

灯前儿女小团圞。岁将阑。夜将残。一度逢春，一度减朱颜。明日东风三十二，又添得，二毛侵，鬓底斑。世问世间行路难。
身世闲。天地宽。往事往事恨未了，长恨儒冠。爆竹声中，春又到柴关。一任黄尘门外扰，且留取，旧梅花，独自看。
宿东山村舍
文同（宋代）

八十雪眉翁，灯前屡歔欷。
问之尔何者，不语惟抆泪。
良久云老矣，未始逢此事。
种粟满川原，幸已皆藏遂。
喜闻欲登熟，近复失所冀。
有虫大如蚕，日夜啮其穗。
群鸦利虫食，剪摘俱在地。
驱呵力难及，十止余三四。
供家固未足，王税何由备。
瘠土耕至骨，所得几何利。
又令遭此祸，不晓上天意。
在世幸许年，必以饥馑死。
闻之不敢诘，但愧有禄位。
移灯面空壁，到晚曾不寐。
和同社酒边韵
赵必象（宋代）

规规为愚傲为颖，晨华夕丧何足逞。
对山悠然此心领，谁歌白雪妙於郢。
题破蜀笺为红杏，昼游苦短烛堪秉。
愧我寒蜩嘒如哽，堕身千仞求长绠。
移文鸥社盟莫冷，共嚼梅花醉香影。
王深道别酒走笔秋韵
葛绍体（宋代）

取友但闻道，不问年先后。
西涧吾世交，岂在接杯酒。
言归复言归，光怪愿袖手。
楼崎灵泉山，松柏岁寒友。
思帝乡 归思
陈世祥（清代）

归休。百花香欲流。正是浅红柔白，满汀洲。好去周旋芳草，风光到处收。

莫待落花庭院、恼斑鸠。
无累仙
徐积（宋代）

尘世纷纷总是空，花开花落几时穷。有人若问烟霞事，我是逍遥无累翁。
田父吟五首
叶茵（宋代）

往来鸡酒乐村村，一稔允忘大造恩。
粜谷可酬婚嫁愿，今年好事属柴门。
依韵和工部兄雪五首 其四
葛胜仲（宋代）

门似柴桑画亦关，歘惊阊阖堕人寰。郊原那异熬波海，垄阜浑疑聚米山。

望远恨无楼百尺，逃寒阻共屋三间。阿兄诗句清奇甚，格律都高汉以还。
二十九日明白庵主寂灭之日用欲得现前莫存顺逆为韵作八偈 其五
释德洪（宋代）

汝心有罅隙，甘受梦幻缚。我念无异相，魔外分遮莫。

初缘五欲囚，乃得入禅乐。自喜如弄猢，旁观胆先落。
秋江晚泊
刘禹锡（唐代）

长泊起秋色，空江涵霁晖。暮霞千万状，宾鸿次第飞。

古戍见旗迥，荒村闻犬稀。轲峨艑上客，劝酒夜相依。
颂古九十八首
释印肃（宋代）

觌面相呈也大奇，更无分别与迟疑。
自从收得非离合，岂可虚明放过伊。
精金百练方为贵，脱体灵明绝见知。
颂古一百二十一首
释宗杲（宋代）

九十七种妙相，顾陆笔端难状，
赵州眼目精明，觑见心肝五藏。
初冬宿二林居夜起走笔简秋士
任兆麟（清代）

朔风惨凛寒更逼，残叶萧萧砌阶积。揽衣起步月初上，寥天夜气澄虚白。

予怀浩浩何所营，月影徘徊如有情。板桥南畔无家客，谪弃人间处士星。
题自画扇水墨桂花
罗万杰（明代）

傲骨秋来瘦，幽香月里生。嫣然重一笑，不肯作倾城。
恭和御制赐太师致仕文彦博七言四韵诗一首
苏颂（宋代）

出处逢时道不殊，当年功立老间居。
来膺冕绂三公命，归奉云章五色书。
社稷元臣名已遂，山河雄镇宠仍疏。
琼林诏饯衣冠盛，岂止都门百两车。
黄腊梅
玄烨（清代）

腊后江南得早梅，春迟北地见花开。不随岸柳初眠候，祇伴寒松破冻回。
闵师见写陋容以诗奉答
林逋（宋代）

顾我丘壑人，烦师与之写。
北山终日悬，风调一何野。
林僧忽焉至，欲揖顷方罢。
复有条上猿，惊窥未遑下。
春日重至南徐旧居
周贺（唐代）

绿水阴空院，春深喜再来。独眠从草长，留酒看花开。

过雨还山出，向风孤鸟回。忽思秋夕事，云物却悠哉。
宿鸟和陈元孝
何巩道（明代）

山馆有羁禽，幽丛歇夜深。本无能静体，久养欲飞心。

幸免虞罗患，犹防瘴雨侵。年来三绕树，未敢共投林。
渡江
李纲（宋代）

桂枻兰旌楚泽东，碧空如水水如空。江湖落日浮秋橘，岛屿残如拂断虹。

世事茫然烟霭里，客愁都在橹声中。沙头凫雁相俦侣，笑我年年逐转蓬。
送四舅朱掾赴英州
宋祁（宋代）

拗柳亭皋晚，攀梅岭路长。
北辞鳷鹊月，南冒鹧鸪霜。
越蠹催征候，珍鲑奉庆觞。
片言民讼息，归计伫林光。
寄吴梅村先生
冒襄（清代）

盐官留滞叹蹉跎，遗老飘零事若何？万里烽烟横塞雁，五都荆棘没铜驼。

遥瞻吴苑乡关隔，近接邗江涕泪多。闻道子山消息在，白头红豆只悲歌。
望海潮·星分斗牛
秦观（宋代）

星分斗牛，疆连淮海，扬州万井提封。
花发路香，莺啼人起，珠帘十里东风。
豪俊气如虹，曳照春金紫，飞盖相从。
巷入垂杨，画桥南北翠烟中。
追思故国繁雄。有迷楼挂斗，月观横空。
纹锦制帆，明珠溅雨，宁论爵马鱼龙。
往事逐孤鸿，但乱云流水，萦带离宫。
最好挥毫万字，一饮拚千钟。
物理六言 其一
林希逸（宋代）

以鸟养鸟尽性，惟虫能虫知天。万物与我为一，反身乐莫大焉。
句
张釜（宋代）

烟锁西山暝色赊。
卢奉御自上都回见访
汪元量（宋代）

诗人骑马接官回，解后居庸怀抱开。
冷地不禁风聒聒，炎天长见雪堆堆。
昨宵我梦中南去，今日君从直北来。
说尽穷阴无限事，呼童携酒上金台。
见王贞白
裴说（唐代）

共贺登科后，明宣入紫宸。又看重试榜，还见苦吟人。

此得名浑别，归来话亦新。分明一枝桂，堪动楚江滨。
寄洺州李大夫
孟郊（唐代）

自从蓟师反，中国事纷纷。儒道一失所，贤人多在军。

鸟巢忧迸射，鹿耳骇惊闻。剑折唯恐匣，弓贪不让勋。

方知省事将，动必谢前群。鹳阵常先罢，鱼符最晚分。

步闲洺水曲，笑激太行云。诗叟未相识，竹儿争见君。

殷勤越谈说，记尽古风文。
乙丑岁九月在萧滩镇驻泊两月忽得商马
韩偓（唐代）

旅寓在江郊，秋风正寂寥。紫泥虚宠奖，白发已渔樵。

事往凄凉在，时危志气销。若为将朽质，犹拟杖于朝。
游龙门诗十二首 其三 石楼
韩维（宋代）

萦回陟云根，结构出石面。河倾八滩恶，野豁两崖断。

旷然怀抱开，举酒临壮观。
歌元丰五首
王安石（宋代）

放歌扶杖出前林，遥和丰年击壤音。
曾侍土阶知帝力，曲中时有誉尧心。
罗朋友道擢高科拜官还崇仁赋此为别
虞集（宋代）

重溪叠嶂竹交加，曾著芒鞋踏白沙。名胜多年嗟寂寞，文章此日羡才华。

青云步武才重见，白屋诗书尚几家。乡邑相逢烦告语，好敦忠信作生涯。
游洞溪
王十朋（宋代）

段公不到溪岂好，李守已亡诗更奇。偶向思贤亭上坐，爱溪兼爱昔人诗。
次知府府判二丈韵三首 其一
朱熹（宋代）

两公清庙瑟，窈窕拂朱丝。事纪一朝胜，名从千古垂。

流传当共赋，惆怅不同时。且要君颐解，宁辞匡说诗。
陆长卿为三山甚伟因赋
王鏊（明代）

曾闻海上有三山，飞坠君家苑囿间。乘兴偶来观缥缈，扶衰且欲上孱颜。

参差台榭云霞气，出没岩峦虎豹斑。老我年来无长物，举杯相对亦忘还。
送人之岭外
贯休（唐代）

见说还南去，迢迢有侣无。时危须早转，亲老莫他图。

小店蛇羹黑，空山象粪枯。三闾遗庙在，为我一呜呼。
观国趋庭为杨廷仪作
罗玘（明代）

映相皞下第，俗嫌良可嗤。郊祁乃齐名，谁今笑天私。

寓言木假乃，自诧三峰奇。儿子出头地，簿冗父不辞。

中允何可嫌，天固珍一枝。提刑异簿领，况复荆人师。

寝膳卑暑地，宁不蚤夜思。主鬯式新荷，乞身诿何欺。

冥心寄遐托，立判埙与篪。插羽当秋空，亸若长云垂。

朝发召公城，暮刷湘江湄。老怀北斗边，猛起三命龟。

阅兆楚燉熄，上堂宁馨儿。
秋高风怒号
林希逸（宋代）

人意与秋高，临风意自豪。倚栏吟未已，拔地怒方号。

露宇遥穷目，霜林见落毛。威生来虎谷，声震似鲸涛。

六鹢飞应退，群狐惧莫嘷。拟骑鹏翼去，万里访卢敖。
次韵曹实听舅氏弹琴
方岳（宋代）

有客夜鼓龙门琴，风露漠漠侵秋庭。
妙弹幽响落指外，此意难秋两耳听。
参横斗转四山寂，但闻别鹤之夜怨，
离鸾之晨岑。挐音谁适鸣沧浪，
寅缘苇间情衋伤。忽然浩叹声轩昂，
二十八宿俱韬藏。少焉月出流寒光，
但见山苍苍兮江泱泱。尔乃舂容大篇，
寂寞短章。谬攸一笑天所吝，
亦恐此乐不可常。吾当为君谱入渭阳操，
莫弹履霜似伤孝。碧桐翠竹夜生寒，
折扬皇华何足道。人生百年几今夕，
我思古人心忽忽。黄金拟铸锺子期，
此言每堕槐安国。
长相思（越上寄雪江）
汪元量（宋代）

吴山深。越山深。空谷佳人金玉音。有谁知此心。

夜沈沈。漏沈沈。闲却梅花一曲琴。月高松竹林。
嘉定六年皇后阁春贴子词五首 其四
真德秀（宋代）

玉梭织就衮龙衣，已奉君王泰畤祠。准拟腰舆临茧馆，清明前后浴蚕时。
赠梁教授
陈造（宋代）

梁侯藿菽芼山雌，冷坐欲试菁莪诗。
嗣圣急贤饥渴似，项背趣召君得辞。
九门方悬帝尧鼓，久旱可无傅岩雨。
几听言议得韬韫，了知它日酬所语。
人言才俊当居中，可使流落吾辈同。
邓禹旧实文学掾，萧何不书野战功。
民庸国计当惠恤，和扁之侧无废疾。
会看同沐一台春，底用更试三尺律。
西江月（十一）
张伯端（宋代）

我见时人说性，只夸口急酬机。及逢境界转痴迷。又与愚人何异。

说得便须行得，方名言行无亏。能将慧剑斩魔魑。此号如来正智。
予未冠即交诸名胜今无复在者感叹有作
陆游（宋代）

早岁乡闾接胜流，老来零落叹山丘。
欲寻共语人难得，却是封侯印易求。
数酌不能成兀兀，一枰且复寄悠悠。
世间只有身差重，惆怅今年白尽头。
消寒五集曹远老命题拈得清字儗循旧例赋诗分赠二十三首 其十九 赠纶香先生
祝廷华（清代）

孤怀陶靖节，高咏谢宣城。儒行三才贯，诗篇七步成。

品超翻落寞，交淡愈肫诚。宦海风驰久，依然两袖清。
新秋
陆游（宋代）

远浦平郊弄夕霏，曲篱幽径锁秋晖。
驯獐巧占苍苔卧，惊鹊斜秋密筱飞。
浴罢小轩成美睡，雨余老火歛余威。
未言风月供诗思，汗帻麈衣且解围。
夏夜玩月
钱蘅生（清代）

人静风微凉满天，一轮明月浸池莲。倚栏玉露沾衣袖，遥听松间响石泉。
和杨公济钱塘西湖百题 其二十一 码碯坡
郭祥正（宋代）

坡顶夜光发，人来雨后寻。山祇原吝宝，君莫起贪心。
感叹二首
晁说之（宋代）

龟筮总茫茫，风尘惨大荒。
丹心能许国，膂力愧勤王。
若使官兵卫，犹能干戚扬。
叩阍陈胆策，折翅亦难将。
东峰亭各赋一物得幽径石
王纬（唐代）

片石东溪上，阴崖剩阻修。雨馀青石霭，岁晚绿苔幽。

从来不可转，今日为人留。
喜晴
卫宗武（宋代）

梅雨成霖味已甘，淋淳更久恐难堪。
风雷几昼起平陆，星斗一宵移下潭。
万畛针芒青曳曳，千山鳞羽绿毵毵。
老夫晴雨不关念，心醉青编维日酣。
和刘后村梅花百咏
方蒙仲（宋代）

扫空习气尚余狂，岂不怀思拾众芳。
花里素王真足贵，橘中皓叟更无香。
夜听张道士弹琴
刘基（明代）

白涧含光月照席，梅花八檐珠的皪。蕊宫道士弹七弦，明星在树霜满天。

锵如暗泉发函窦，悄若空山叫哀狖。雾雨寒吹松柏响，波涛怒激蛟龙斗。

神奔鬼怪入杳冥，鸾孤鹤寡风泠泠。湘娥宵攀竹枝泣，紫凤晓啄梧桐鸣。

悽悽欲断还复续，啼莺一声春草绿。砉然清商行素秋，落叶洒地虫啾呼。

拥衾听之消百虑，梦逐行云自来去。九疑连天洞庭远，海阔烟深不知处。

蕊宫道士听我语，世无子期谁识女。叶间濮上方施行，白云阳春弃如土。
送张秀才
陈师道（宋代）

学又三年积，功收一日长。
擅场推老手，附尾续诸郎。
度鸟界晴碧，过云回夕黄。
熟知诗有验，莫愠路无粮。
汉武
钱惟演（宋代）

一曲横汾鼓吹回，侍臣高会柏梁台。
金芝烨煜凌晨见，青雀轩翔白昼来。
立候东溟邀鹤驾，穷兵西极待龙媒。
甘泉祭罢神光灭，更遣人间识玉杯。
偈颂三十八首 其十
释如净（宋代）

结夏已过了，解夏犹未来。中间一句子，莲花照水开。

因甚落草止啼，元只为婴孩。
立秋病中再赋
方回（元代）

乱蛬号蝉孰赏音，汝吟岂似我能吟。
风声雨气凉秋夜，世故时能病客心。
烂醉无求甘老死，菊老有约合山林。
一庵异日归何处，万叠寒云未觉深。
赤枣子（华阳洞）
游九言（宋代）

河汉澈，碧霄晴。九华仙子以凡尘。凉夜山头吹玉笛，纤云卷尽月分明。
别严十九赫庵
徐元英（清代）

且住为佳耳，迟迟亦孔忧。病怜妻子瘦，贫累故人愁。

日落江山静，天明水木秋。乡心与别意，对酒总难酬。
和陶读《山海经》，并引 其七
苏轼（宋代）

蜀士李八百，穴居吴山阴。默坐但形语，从者纷如林。

其后有李宽，鸡鹄非同音。口耳固多伪，识真要在心。
寿马裕斋观文
陈著（宋代）

我徂东山，以敖以游。彼采葛兮，谓我何求。

凤凰于飞，出自幽谷。载好其音，集于灌木。
凌云寺
薛能（唐代）

像阁与山齐，何人致石梯。万烟生聚落，一崦露招提。

斋月人来上，残阳鸽去栖。从边亦已极，烽火是沈黎。
旅游伤春
李昌符（唐代）

酒醒乡关远，迢迢听漏终。曙分林影外，春尽雨声中。

鸟思江村路，花残野岸风。十年成底事，羸马倦西东。
大观祀社稷九首
佚名（隋代）

荐嘉禀时，洋洋来格。
载登兹坛，齐明维敕。
神用居歆，顺成农樯。
其崇若塘，其比如栉。
三月下旬药局书 其二
韩淲（宋代）

一官受代始知闲，尽日高眠醉梦间。试买扁舟归便得，湖横吴越有青山。
立春二首
刘克庄（宋代）

丝切登盘菜，花垂插鬓幡。
老人总无分，回施与诸孙。